13 Le fa re lebile pele kwa botshelong mo lefatsheng la Modimo le lesha la tshiamo, gone jaanong re tshela mo ‘dinakong tsa mathata tse go leng boima go lebana le tsone.’ (2 Timotheo 3:1) Re gomodiwa ke go itse gore ditiragalo tse di hutsafatsang di bontsha gore re gaufi le go gololwa. Le fa go ntse jalo, maemo a a re dikologileng a a re ama. Ka sekai, go tweng fa o se na tiro? Ditiro di ka tswa di sa bonale, mme fa dikgwedi di ntse di feta, o ka ipotsa gore a Jehofa o bona bothata jo o mo go jone le gore a o utlwa dithapelo tsa gago. Kgotsa gongwe o a tlhaolwa kgotsa o direlwa tshiamololo ka tsela nngwe e sele. Tota le go bala ditlhogo fela tsa dipampiri tsa dikgang go ka dira gore o ikutlwe jaaka monna yo o siameng e bong Lote, yo o neng a “tshwenyegile thata” kgotsa a kgobegile marapo ka ntlha ya boitshwaro jo bo sa siamang jwa batho ba motlha wa gagwe.—2 Petere 2:7.